የህወሃት 41ኛ ዓመት በዓል የትግሉን ሰማዕታትን በማስታወስና  ለህዳሴውን እውን  መሆን ዳግም ቃል ለመግባት ጥሪ በማቅረብ  ተከበረ
ወጣቱ ትውልድ  ከህወሃት  ትጥቅ ትግል በስተጀርባ  ያሉትን ምክንያቶችን  በአግባቡ በመረዳት  አገሪቷ አሁን  የተያያዘችውን የህዳሴ ጉዞ  እውን ለማድረግ ትልቅ ሚና ለመጫወት ብርቱ እንቅስቃሴ ማድረግ እንደሚገባው  ከትግራይ  ክልላዊ መንግሥት ኮሚኒኬሽን ጉዳዮች  ቢሮ  የወጣው መረጃ  ያመለክታል ።የትግራይ ክልል ፕሬዚደንትና  የህወሓት  ሊቀመንበር አቶ አባይ ወልዱ   በዛሬው ዕለት   በመቐለ ሰማዕታት  አደባባይ  ባደረጉት  ንግግር እንደገለጹት   አዲሱ ትውልድ  በአገሪቱ እየተካሄደ የሚገኘውን ልማት  የማስቀጠል  ሃላፊነት ያለበት ሲሆን  ወጣቱ የህወሓት ራዕይን የሚያሳካው  የተጀመረውን የህዳሴ ጉዞ ይበልጥ እንዲረጋጋጥ ማድረግ ሲችል እንደሆነ ገልጸዋል ።41ኛው ዓመት  የህወሐት በዓል የሚከበረው  ህወሓት ይበልጥ  ፖለቲካዊ  ቁርጠኝነቱን በማሳየት የአገሪቱንም  ሆነ በትግራይ ክልል ኢኮኖሚና   በመልካም አስተዳደር  የተሻሉ ውጤቶችን ለማስመዝገብ  ጥረት በሚደረግበት ወቅት መሆኑን  አቶ አባይ ጠቁመዋል ።በአገሪቱና ትግራይ ክልል ለወጣቶች የተሻለ የሥራ ዕድል ለመፍጠርና  የተሻሻለ የትምህርትና የጤና አገልገሎት ጥራትን ለማስመዝገብ እንዲሁም  በፍትህ ዘርፎች  የሚታዩትን ጉድለቶችን  ለመሙላት በሰፊው  መንቀሳቀስ እንደሚያስፈልግ  አቶ አባይ ተናግረዋል ።በአገሪቱ  ባለፈው አሥርት ዓመት  ዘላቂነት ያለው  የኢኮኖሚ ዕድገት ባይመዘገብ ኖሮ  ከባለፈው ዓመት ጀምሮ የተከሰተው ኤል ኒኖ የብዙ የአገረቱ  ህዝቦችን ህይወትና እንስሳት  ሊያጠፋ እንደሚችል  የጠቆሙት አቶ አባይ  የተከሰተውን ድርቅ ይበልጥ ለመቋቋም  የውሃና አፈርና  እቀባ ሥራዎችን  በትግራይ ክልል በማከናወን በክልሉ የሚገኙትን  ህዝቦች፣ እንስሳትና አካባቢዎች  በድርቅ እንዳይጎዱ ይበልጥ  መሥራት እንደሚያስፈልግ አጽዕኖት ሠጥተው  ተናግረዋል ።የትግሉ ሰማዕታት ለትግራይና ለሌሎች የአገሪቱ ሕዝቦች ነጻነት መከበር በታሪክ የሚታወስ ሥራ አከናውነዋል ያሉት አቶ አባይ ሰማዕታት ያስቀመጡትን አደራ ለመወጣት ህይወታቸውን የከፈሉለትን   ራዕይን እውን  ማድረግ ያስፈልጋል ብለዋል ።በአሁኑ ወቅት በትግራይ ክልል  መልካም አስተዳደርን እጦት ለማስወገድና ኪራይ ሰብሳቢነትን  ለመዋጋት እንዲሁም  የህዝቡ  በልማት  ተጠቃሚነት ለማሳደግ ብዙ ሥራዎች አንደሚያስፈግሉ አቶ አባይ አክለው ገልጸዋል ።በዛሬው ዕለት በመቐለ ከተማ  በተከበረው  41 ኛው ዓመት የህወሓት የምሥረታ በዓል  ላይ የትግራይ ክልል ከፍተኛ ባለሥልጣናት ፤ የመከላከያ ሠራዊት አባላት፣ የከተማው ነዋሪዎችና የሱዳን መንግሥት ልዑካን  የተገኙ ሲሆን በሰማዕታት  ሓውልት ላይ የጉንጉን አበባ አስቀምጠዋል ።